原武祈雨有應呈諸同僚
作者：周行己
朝代：宋

paragraphs: 嗷嗷憂旱魃，懇懇叩神祠。
自疏官多曠，無辜歲莫饑。
奇峰俄變黑，甘液遽如篩。
雷電寧無物，風雲自有師。
荒郊回沃壤，榮穗發萎枝。
攝邑乖爲政，同僚實副時。
民心惟禮義，邦本繫安危。
食足無他事，恩餘及我私。
白看雲子粒，滑想杜陵匙。
拂拭萊蕪甑，香炊定可期。